**Nick Riviera** eli **tohtori Nick** on kuvitteellinen hahmo yhdysvaltalaisessa piirrossarjassa *Simpsonit*. Hän on hyvin epäpätevä mutta vilpitön lääkäri (tai puoskari), jolla on halvoista hinnoistaan tunnettu yksityisklinikka Springfieldissä. Hahmon ääninäyttelijä on Hank Azaria.

Tohtori Nick esiintyi ensimmäisen kerran 2. tuotantokauden jaksossa "Miljoona". Ilmestyessään kohtaukseen tohtori Nickillä on tapana huudahtaa iloisesti "Hei kaikki!" (*Hi, everybody!*), mihin kaikki paikallaolijat aina vastaavat kuorossa "Hei tohtori Nick!" (*Hi, Dr. Nick!*).

Hank Azarian mukaan tohtori Nickin ääni on "huono imitaatio" Ricky Ricardo -hahmosta, jota kuubalaissyntyinen näyttelijä Desi Arnaz näytteli 1950-luvun televisiosarjassa *I Love Lucy*. Hahmona hän on ottanut vaikutteita tohtori George Nichopoulossesta, joka toimi Elvis Presleyn lääkärinä tämän viimeisinä elinvuosina.

Hahmon kuvaus
-------------

**Varoitus:  Seuraava kirjoitus paljastaa yksityiskohtia juonesta.**
Tohtori Nickillä ei vaikuta olevan juurikaan lääketieteellistä osaamista, vaikka hän väittää opiskelleensa yliopistossa. Hänelle riittää kuitenkin asiakkaita, koska hänen palvelunsa ovat paljon halvempia kuin tohtori Hibbertin ja hänen mainoslauseessaan vihjataankin hänen olevan yhtä hyvä kuin Hibbert. Lisäksi tohtori Nick on aina hyvin ystävällinen, iloinen ja melko itsevarman oloinen. Esiintyessään ensi kerran jaksossa "Miljoona" hän piti vastaanottoaan ahtaassa, tunkkaisessa ja likaisessa huoneistossa. Epärehellinen asianajaja Lionel Hutz käytti häntä asiantuntijana saadakseen haluamansa vääristellyn lääkärinlausunnon. Yleensä tohtori Nick kuitenkin vaikuttaa melko rehelliseltä, joskin vaarallisen ammattitaidottomalta joten hänet voi nähdä eräänlaisena vastakohtana vastuulliselle ja ammattitaitoiselle tohtori Hibbertille. 

4. kauden jaksossa "Pumppu pettää" tohtori Nick onnistui suorittamaan Homer Simpsonin vaikean kolminkertaisen ohitusleikkauksen vain Lisa Simpsonin opastuksen avulla, ja ennen Lisan huomautusta hän meinasi unohtaa pestä kätensä ja aloittaa leikkauksen väärästä kohdasta. Samassa jaksossa ilmeni, että eräällä hänen aiemmalla leikkauspotilaallaan oli nyt jalka käden ja käsi jalan paikalla. Lisäksi Nick vaikutti kärsivän verikammosta katsoaessaan opetusvideota sydänleikkauksesta. 6. kauden jaksossa "Taivaalliset jamit" hän poikkeuksellisesti teki yhteistyötä tohtori Hibbertin kanssa osallistuessaan Bartin umpilisäkkeen poistoon, mutta onnistuikin vain nukuttamaan itsensä. 7. kauden jaksossa "22 tarinaa" Nick diagnosoi Abe Simpsonille "*bonus eruptus*" -nimisen sairauden, jossa hänen mukaansa "luuranko yrittää hypätä ulos suun kautta ja paeta ruumiista". 17. kauden jaksossa "Naapurissa kummittelee" tohtori Nickin nähdään varastavan öisin Springfieldin hautausmaalta ruumiiden käsiä ja jalkoja, todennäköisesti varaosiksi. 4. kauden jaksossa "Telkien takana" hän mainosti ostos-tv-ohjelmassa keksimäänsä ilmeisen kehnoa appelsiininpuristinta.

Tohtori Nick puhuu englantia lievällä korostuksella ja 7. kauden jaksossa "Muukalaiset kuriin" hänen nähtiin hakevan Yhdysvaltain kansalaisuutta, mutta hänen syntyperäänsä ei ole koskaan mainittu tarkemmin. Hän vaikuttaa melko nuorelta ja hänellä on pukinparta ja ohuet viikset. Nick on myöskin hyvin lyhyt mies; vain päätä pidempi kuin Bart Simpson.

Tohtori Nick näytti kuolevan *The Simpsons Movie* -elokuvan lopussa, jossa valtava lasinsirpale lävisti hänet ja hän huudahti viimeisinä sanoinaan "Heippa kaikki!" (*Bye, everybody!*). Hän on kuitenkin jatkanut esiintymistään sarjassa myös sen jälkeen.

**Juonipaljastukset päättyvät tähän.**

Sitaatteja
----------

* (Nick valmistautuu leikkaamaan Homerin sydämen) *These gloves came free with my toilet brush!* ("Nämä hanskat tulivat ilmaiseksi vessanpönttöharjan mukana!")
* (Mainoksessa) "Soita 1–600-TOHTORIH! "H" tarkoittaa halpaa!" (*The B is for Bargain!*)
* *You've tried the best, now try the rest*. ("Kokeilit jo kaikkia parhaita, nyt kokeile kaikkia muita.")
* (Jaksossa ***Perjantai-illan aave*** Nick on antanut johtaja Burnsille tämän tarpeelliset hoidot ja lähettää nyt täysin sekaisin olevan Burnsin matkoihinsa) *The most rewarding part was when he gave me my money*. ("Palkitsevinta tässä on se kun minä sain palkkioni.")

Lähteet
-------

1. ↑  Hank Azaria Breaks Down His Iconic Simpsons Voices and Movie Roles Youtube 14.6.2018.

Simpsoneiden hahmot

|  |  |
| --- | --- |
| Simpsonit ja sukulaiset | 
* Homer Simpson
* Marge Simpson
* Bart Simpson
* Lisa Simpson
* Maggie Simpson
* Abraham Simpson
* Patty ja Selma Bouvier

 |
| Kaupungin väkeä | 
* Ned Flanders
* Maude Flanders
* professori Frink
* Barney Gumble
* tohtori Hibbert
* Lionel Hutz
* pastori Lovejoy
* Hans Moleman
* Apu Nahasapeemapetilon
* pormestari Quimby
* tohtori Nick
* Sarjakuvahemmo
* Agnes Skinner
* Cletus Spuckler
* Moe Szyslak
* poliisipäällikkö Wiggum

 |
| Springfieldin ydinvoimala | 
* Montgomery Burns
* Carl Carlson
* Lenny Leonard
* Waylon Smithers

 |
| Perheet | 
* Simpsonin perhe
* Flandersin perhe
* Van Houtenin perhe

 |
| Springfieldin ala-asteen henkilökuntaa ja oppilaita | 
* ylitarkastaja Chalmers
* Jimbo Jones
* Edna Krabappel
* Otto Mann
* Nelson Muntz
* Martin Prince
* Sherri ja Terri
* rehtori Skinner
* Milhouse Van Houten
* Ralph Wiggum
* talonmies Willie

 |
| Julkkikset | 
* Kent Brockman
* Hassu-klovni
* Troy McClure
* Rainier Wolfcastle

 |
| Vakiokonnat | 
* Läski-Tony
* Kang ja Kodos
* Sideshow Bob
* Snake

 |
| Muut | 
* Jebediah Springfield
* Pukin pikku apuri
* Tikku ja Takku

 |